Rikunarita-ORG/Wikinium huggingface dataset:
# Buda

Un sculta de la Buda de la eda Gupta, en la Museo de Sarnath en India
**Buddha** o buda (563?-483? aec), filosofiste indian e fundor de budisme, ia nase en Kapilavastu, India (en Nepal de eda presente). El ia es la fio de la xef de la tribu sakia, en la caste de gerores (*kashatriyas*). "Buda" es sua titulo en budisme, sinifiante la luminada. Buda ia sposi a un eda temprana e ia partisipa en la vive mundal de la corte real, ma el ia trova monotonia en sua esiste de plase e osia como un prinse.

El ia abanda sua casa e ia comensa vaga, xercante la lumina. On dise en lejenda ce a un dia el ia encontra un senesente, un malada, e un corpo mor, e subita el ia consensi ce sufri es la fortuna comun de umania. Alora el ia pasa prosima de un monce mendicante, calma e cuieta, e el ia fa la deside de adota la manera de vive de un monce e de abanda familia, ricia, e potia en xerca de la veria. Esta desida es clamada "la renunsia grande".

Sirca 528 aec, el ia senta su un arbor prosima a la site de Gaia (aora Bud Gaia, en stato de Bihar), cuando el esperia
"la lumina grande", ce revela la manera de salva viventes de sufri. Alora, Buda ia viaja tra la vale de la rio Ganga, enseniante sua credes, coliente seguores, e consruinte comunias de monces.
# Uni European

Bandera de Europa
La Uni European
European Commission
**La Uni European** (UE) es un junta de 28 statos cual manteni relatas spesial de coopera economial e political entre se, con un gol ultima de integra. La relatas economial es fundida en la libria de comersa, la move de laborores, e la intercambia de mone. Esta inclui la funda de un mone comun (la euro) aora en 17 de la nasiones - la "Eurozona".

Pos la Brexit, la Uni European va ave 27 membros.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|

| Anio | Istoria de membria de la Uni European | Tota membros |
| --- | --- | --- |
| 1957 | Beljia Frans Deutxland Uestea | Italia Luxemburg Nederland | 6 |
| 1973 | Danmarcb Er | Rena Unida | 9 |
| 1981 | Elas | 10 |
| 1986 | Portugal | Espania | 12 |
| 1995 | Osteraic Suomi | Sveria | 15 |
| 2004 | Cipros Txesco Esti Magiar Latvia | Lietuva Malta Polsca Slovensco Slovenia | 25 |
| 2007 | Balgaria | Romania | 27 |
| 2013 | Corvatsca | 28 |

 |
| a 3 Otobre 1990, la statos de Deutxland Este junta con Deutxland Ueste e deveni automatica parte de la UE.
b En 1985, La sitizanes de Gronland, pos deveni autonom de Danmarc en 1979, sorti de la UE. |

La Uni European ave 24 linguas ofisial. Sua slogan es "Unida en diversia".
# Popla

Un fola de persones, mostrante sua senti de relata a du poplas: la popla e nasion txesce e la popla european, cual inclui txesces e multe otra poplas.
Un **popla** es un grupo de persones con alga grado de coere de cualias, e un grado de separa de otra grupos.

Un esemplo simple es un nasion, cual ave la cualias coerente de un governa, un teritorio con bordas, un militaria per manteni esta bordas e pas interna, e probable un senti de inclui.

Un otra esemplo es la idea antropolojial de la tribu, definida como un divide sosial en sosias tradisional, composada de familias o comunias con lias sosial, economial, relijial o familial, con cultur e dialeto comun, e tipal con un xef o xefes reconoseda

Un cultur es un terma jeneral cual inclui la condui e normas de un sosia uman, e la sabia, credes, artes, leges, capasias, e abitas de la individuas de la grupo; la modo en cual un person en un grupo gida sua vive.

Un otra esemplo es un etnico. Un etnico es un grupo de persones ci identifia con lunlotra, fundida sur similes cultural. Esta senti de comunia pote es fundida sur un colie de cosas:

* Tradisiones comun, como un istoria, un nara de orijin, cosina tradisional, vestes, selebras, arte, musica, dansa, e leteratur.
* Un lingua o dialeto, o colie de linguas relatada, e un modo de scrive comun.
* Un relijio o seto, inclui esentes spirital, rituas spesial, dias de festa, libros santa, e mitolojia, o a min un filosofia pratical.
* Un comunalia de aspeta fisical, spesial los cual es fundida en jenetica, comun videda como un caso de raza (an si la conseta es dutable).
* Un pais, teritorio, rejion, cual dona un senti de coere e autorespeta, como un nasion o rena.

No tota de estas es nesesada per defini un etnico, ma lo tipal conteni alga de los. Un popla es comun ance un etnico, e, en alga filosofias politica de oji, popla, etnico, e nasion es confondeda.
# Malti (lingua)

|  |  |
| --- | --- |
| *Lingua Franca Nova* | *Malti* |
| **Malti** es la lingua nasional de la Republica de Malta, con engles; la malti es ance un de la linguas ofisial de la Unia European.  | **Il-Malti** huwa l-ilsien nazzjonali tar-Repubblika ta' Malta flimkien ma' l-Ingliż; il-Malti huwa wkoll wieħed mill-lingwi uffiċjali ta' l-Unjoni Ewropea.  |
|
Esta lingua es de la familia de linguas semitica, orijina de un dialeto arabi de la Africa Norde, e donce lo no ave un relata direta con la arabi clasica. |
Din il-lingwa għandha bażi u għerq semitiku, meħud minn djalett Għarbi ta' l-Afrika ta' Fuq, u għalhekk qatt ma kellu l-ebda relazzjoni ma' l-Għarbi Klassiku.  |
|
Durante la sentenios, par la prosede de latini Malta, multe elementes de la lingua sisilian es introduida, e un dialeto ia crese aprobada ance en la perioda de domina arabi. |
Imma tul iż-żminijiet, permezz ta' proċess ta' latinizzazjoni ta' Malta, bdew jidħlu ħafna elementi mill-Isqalli, djalett ta' art li ukoll għaddiet minn perijodu ta' dominju Għarbi. |
|
Pos la sisilian, italian ia segue, spesial en la perioda de la governa de Cavalieri de la Ordina de San Juan. La engles cuando lo ia substitui per la italian, como la lingua ofisial en la *Constitui Colonial* de 1934. |
Wara l-Isqalli beda dieħel ukoll it-Taljan, speċjalment fil-perijodu tad-daħla tal-Kavallieri ta' l-Ordni ta' San Ġwann sa meta l-Ingliż ħa post it-Taljan bħala lingwa uffiċċjali fil-Kostituzzjoni Kolonjali tal-1934.  |
|
La malti es la lingua unica de orijina semitica cual es scriveda con leteras latina, e cual es lejeda da sinistra a destra. La alfabet malti ave tredes leteras (24 consonantes e 6 vocales) ce es scriveda en esta segue:  |
Il-Malti huwa l-uniku lsien ta' oriġini semitika li jinkiteb b' ittri Latini, u jinqara mix-xellug għal-lemin. L-alfabett Malti fih tletin ittra (24 konsonanti u 6 vokali) li jidhru f'din l-ordni: |

A B Ċ D E F Ġ G GĦ H Ħ I IE J K L M N O P Q R S T U V W X Ż Z

Ċ es pronunsiada como tx
Ġ - como dj
GĦ - larinjeali la vocal seguente
Ħ - un h larinjeal
Q - un para glotal
X - como x en elefen
Z - como ts
Ż - como z

| **Malti** Malti |
| --- |
| **Parlada en:** | Malta |
| **Area:** |  |
| **Tota parlores:** | 520 000 |
| **Familia:** | Semitica  Arabian   **Malti** |
| State ofisial |
| **Lingua ofisial de:** | Malta Uni European |
| **Regulada par:** |  |
| Sifras |
| **ISO 639-1:** | mt |
| **ISO 639-2:** | mlt |
| **ISO 639-3:** |  |
| **SIL:** |  |
| Mapa |
|  |
| Vide ance: Lingua – Lista de linguas |

## Lias esterna

* Wikipedia malti
	+ Supra la lingua malti
# Dante Alighieri

Dante Alighieri

**Informa personalPais*: Italia

**Otra informasProfesa*: Poesior

**Dante Alighieri** (1265–1321) ia es un poesiste italian e un de la figures suprema de leteratur mundal, amirada per sua vide spirital e per sua realis pensal.

## Vive temprana

Dante ia nase en Firenze. La aveni la plu importante de sua jovenia, como el mesma raconta, ia es sua encontra en 1274 con Beatrice, la fem ci el ia ama, e ci el ia loda tro en sua operas plu tarda. On sabe poca de la instrui de Dante, an si sua obras revela un conose cual conteni cuasi tota informas de sua eda.

## *La vive nova*

La prima de sua obras de leteratur importante, *La vive nova* (italian: *La vita nuova*), ia nase no longa pos la mori de Beatrice. Combinante la poesia e la prosa, lo reconta la curso de ama de Dante per Beatrice e sua deside ultima de scrive un obra cual merita es un monumento gloriosa per sua mielin.

## Vive political

Ativa en la vive turbosa de politica, Dante ia es elejeda como un de la ses *mestrones* de Firenze, un posto cual el ia ocupa per sola du menses. Ma la compete political de partitos ia resulta ce on ia esclui Dante de Firenze en 1302 per du anios, con un multa grande. Car el ia fali paia la multa, on ia condena el a mori si el reveni a cualce tempo a Firenze. Dante ia spende sua esclui partal en Verona e partal en otra sites de Italia norde.

## Anios ultima

En 1316 la site de Firenze ia invita Dante per reveni, ma el ta es tratada como un criminal pardonada. Dante ia refusa la invita, insistente ce, a sua reveni, on ta ofre a el onora e dinia plen. El ia continua vive escluida, spendente sua anios ultima en Ravenna.

## *La comedia divin*

La obra mestral epica de Dante, *La comedia divin* (italian: *La divina commedia*), ia es probable comensada pronto ante sua mori. La obra es un nara metaforal en poesia sur la viaja imajinal de la poesiste tra Enferno, Purgatorio e Paradiso. En cada de esta tre renas, la poesiste encontra carateres mital, istorial e contempora: cadun de los simboli un fali o un virtua relijial o political.

Dante es gidada tra Enferno e Purgatorio par la poesiste roman Vergilio, ci es la simbol de razona en la pensa de Dante. Beatrice, la fem ci Dante ia ama, e ci el ia regarda como un mostra e strumento de la vole divin, gida el tra Paradiso.

Dante ia intende la poesia per sua contemporas, e ia scrive lo en italian, no latina.

## Influe e inspira

En la sentenios pos la inventa de primi, on ia publici sirca 400 copias italian de *La comedia divin*. Copias ia apare con desinias par mestres italian Sandro Botticelli e Michelangelo Buonarroti, la artiste engles William Blake e la desinior franses Gustave Doré. On ia tradui lo a plu ca 25 linguas. Dante ia dona inspira a la obras de poesistes moderna tra la mundo, como Ezra Pound, T. S. Eliot, Gabriele D'Annunzio e Paul Claudel.
# Visigoto

La **visigotos** ia es la ramo ueste de la tribus de poplas germanica conoseda como gotos. Esta tribus ia estende tra la Impero Roman en la Anticia tarda, o lo ce es conoseda como periodo de migra. La visigotos ia invade Italia su Alarico 1 e ia saca Roma en 410. A pos, los ia comensa coloni Galia sude e a fini, Espania e Portugal, do los ia fundi la rena visigoto e ia manteni sua presentia entre la sentenio 5 e 8.
# Vino

**Vino** es un bevida de alcol creada de la fermenta de la jus de la uva. La balansa cimical natural de uvas es tal ce los pote fermenta sin la ajunta de zucares, asidas, enzimas, o otra nutrintes. Vino es produida par fermenta uvas maxada usante fermentos variosa ce consuma la zucares trovada en la uvas e los a alcol. La formas diferente de uvas e fermentos es usada per crea la vinos diferente.
# Victor Hugo

Victor Hugo

**Informa personalPais*: Frans

**Otra informasProfesa*: Autor, poesiste, politiciste

**Victor Marie Hugo** (1802–85) ia es un poesiste, noveliste e autor teatral franses. Sua obras ia furni la stimula la plu grande a la promove romantica. El ia nase en Besançon, Frans. En la prefas de sua drama istorial longa *Cromwell* (1827), el prea per la abandona de la restrinjes clasica.

La periodo de 1829 a 1843 ia es sua plu produosa. El ia publici la novela istorial grande *Notre Dame De Paris* (1831). El ia scrive ance cantas poesial e pesos teatral como *La re diverti se* (1832), ajustada par la musiciste italian Giuseppe Verdi per la opera *Rigoletto* (1851).

En la desenio de 1840, Hugo ia ativi se en politica. En 1851, pos la colpa de stato de presidente Napoleon 3, Hugo ia fuji a Beljia. En 1855, el ia comensa esclui se per 15 anios sur la isola Gernsi. Ala , Hugo ia scrive obra criticosa incluinte *Napoleon peti* (1852) e *Reproxas* (1853). El ia completi sua obra la plu famosa, *Les Misérables* ("La Miseras", 1862), un novela cual descrive e condena la nonjustia sosial de Frans en la sentenio 19.

Hugo ia revade a Frans pos la cade de la Impero Du en 1870 e ia recomensa sua rol en politica. Prima, on ia eleje el a la Asembla Nasional e plu tarda a la Senato. Entre la obras la plu grande de sua 15 anios final es *Novedes-tre* (1874), un novela sur la Revolui Franses; e *La arte de es un avo* (1877), cantas poesial de sua vive familial.
# Leipzig

| **Leipzig** |
| --- |
|

|  |  |
| --- | --- |
|  |  |

 |
|  |
| Pais | Deutxland |
| Rejion | Sachsen |
| Area | 297,60 km² |
| Popla | 531.562 ab. (2013) |
| Densia | 1.786,16 abitores/km² |
|  |

**Leipzig** es un site de la stato de Sachsen en Deutxland.
# Qahira

| **Qahira** |
| --- |
|

|  |  |
| --- | --- |
|  |  |

 |
|  |
| Pais | Misre |
| Rejion |  |
| Area | 453 km² |
| Popla | 6.758.581 ab. (2006) |
| Densia | 17,190 abitores/km² |

**Qahira** (conoseda en la ueste como "Cairo") (arabi: *القاهرة‎*) es la capital de Misre e la site la plu grande en Africa. Lo es situada prosima a la delta de la rio Nilo, en la norde de Misre. La cuantia de abitores es sirca 6,8 milion (estima de 1992). La plu de abitores es arabis misri. Qahira es la sentro comersial e industrial de Misre, con fabrica de stofas de coton, produidas de comedas, furnis de construi, veculos, e aviones.

Qahira conteni multe instituidas cultural, universias e oteles. En la sentro es la isola de rio Zamalic, cual lia du rivas de la rio par tre pontes. Sur la riva este es stradas streta, bazares folida e sentos de mascitas. A la sude es Qahira vea en cual la comunia cristian coptica abita, con eglesas coptica.

La Universia Al Azhar es la plu vea e famosa de la instituidas muslim. Lo ave la Mascita Al Azhar, cual ia es construida en 970 ec. La Museo Misri conteni plu ca 1700 pesos de la colieda de faraon Tutankhamen. La scrivores e jornalistes es multe vivosa en la area. La piramides de Misre, cual ia servi como tombas per faraones antica, e la sculta de la Sfinx, cual ia es creada en 2565 aec, es locada a ueste de Qahira.

## Istoria

On suposa ce Qahira ave sua orijina en Memfis, la capital vea, fundida en la milenio 4 aec. Cuando la fatimanes, un ramo de islam, ia concista Misre en 969 ec, los ia institui un sentro en la site, cual los ia renomi Al Qahira. La mamluces ia fundi sua capital en Qahira en la sentenio 13. La osmanianes ia invade Qahira en 1517 e sua rena continua a 1798, cuando la area ia es concistada par Napoleon 1 de Frans. La rena osmanian ia reveni en 1801, ma a la media de sentenio 19, la deta stranjer e la debilia de Impero Osmanan ia permete un influe european plu grande en Qahira. En realia, la briteses ia rena Misre de la tarda de la sentenio 19 asta pos la Gera Mundal Prima (1914–18). La organizas de turisme ia deveni un fonte importante de revenu stranjer per Misre.

## Abitores famosa

* Yoryos Cavafy – poesiste en elinica
* Giuseppe Ungaretti – poesiste en italian
* Georges Moustaki – cantor en franses
* Dalida – cantor en franses

|  | Sites capital de Africa |
| --- | --- |
| Abuja | Accra | Addis Ababa | Antananarivo | Asmara | Bamako | Bangui | Banjul | Bissau | Brazzaville | Bujumbura | Conakry | Dakar | Dar es Salaam | Djibuti | Freetown | Gaborone | Harare | Jazair | Juba | Kampala | Khartoum | Kigali | Kinshasa | Libreville | Lilongwe | Lome | Luanda | Lusaka | Malabo | Maputo | Maseru | Mbabane | Mogadishu | Monrovia | Moroni | Nairobi | N'Djamena | Niamey | Nouakchott | Ouagadougou | Port Louis | Porto-Novo | Praia | Pretoria | Qahira | Rabat | Sao Tome | Tripoli | Tunis | Victoria | Windhoek | Yamoussoukro | Yaounde |
# Buenos Aires

**Buenos Aires** (en espaniol: [ˈbwenos ˈai̯ɾes]) es la site capital e la site la plu poplada de Arjentina, e un de la sites la plu grande en la mundo. Lo es situada a la lado ueste de la estuario de la rio Plata, en la costa sude-este de America Sude, e comparti sua dialeto de espaniol con Montevideo, capital de Uruguai, cual es situada a la otra lado de la rio. "*Buenos aires*" pote es traduida a "bon ventas" o "bon airas", ma la prima de estas ia es la sinifia cual la fundores ia intende en la sentenio 16, par usa de la nom orijinal "*Real de Nuestra Señora Santa María del Buen Ayre*". La urbe continuante de Grande Buenos Aires, cual ance inclui alga distritos de la provinse de Buenos Aires, constitui la area urban la cuatro de la plu poplada en America, con sirca 17 milion abitores.

La site de Buenos Aires no es un parte de la provinse de Buenos Aires; la site es un distrito autonom. En 1880, pos desenios de batalia political, Buenos Aires ia es federalida e ia es sutraeda de la provinse de Buenos Aires. La limitas de la site ia es grandida per inclui la vilas de Belgrano e Flores, ambos de cual es aora visinerias de la site. La cambia de la constitui en 1944 ia dona autonomia a la site, de asi sua nom formal: Ciudad Autónoma de Buenos Aires (**Site Autonom de Buenos Aires**). La sitadanes de la site eleje prima un xef de governa (pd un maior) en 1996; a ante, la presidente de la republica ia asinia direta la maior.

La site es la capital de la tango, cual ave sua jergo propre, nomida lunfardo. Lunfardo es un misca de espaniol con parolas portuges e italian.
# Sentenio 7

La prima sura en un copia de la Curan scriveda par mano
La **sentenio sete** es la periodo entre la anios 601 e 700 de la eda comun.

## Avenis

* La prinse nonconoseda gida la serbsces a la Balcanes de la norde.
* La geras Roman-Persian fini.
* Islam comensa en Arabia, e la Curan es documentida.
* Un entera en barco en Sutton Hoo en la este de (England).
* Xuan Dzang viaja de Xina a India, e reveni per tradui testos budiste.
* Fini de rena budiste en Sind.
* Serbsces e corvatsces entra a sua teritorios moderna.
* Teotihuacan es sacada e ardeda.
* La balgarsces ariva en la Balcanes.
* Comersiores arabi entra a la area de Lago Txad (Africa).
* La poesia prima engles.
* La biblioteca de Alesandria es destruida denova.
* La dinastia Tang en Xina.

## Persones importante

* Antara Ibn Xaddad, poesiste arabi.
* Brahmagupta, matematiciste barati.
* Pape Gregorio 1, o Gregorio la grande, Pape, 540-604.
* San Cuthbert.
* Heraclio - Imperor gerante de la Impero Roman Este, gania multe vinses contra la Persianes.
* Imperor Taidzong de dinastia Tang de China.
* Muhamad (570-632), profeta Muslim.
* Ali ibn Abi Talib (600-661), cusin de Muhammad, person sentral per Xia.
* San Asaf.
* Umar, califa du de Islam.
* Asparuh - Chan de la Balgarsces.

## Inventas, descovres, e introduis

* La stribo es introduida a Parsa de Xina.
* La reporta la plu antica de la jua de xatrang, asendente de xace.

|  |  |
| --- | --- |
| **Sentenios** | model |
| **Milenio du aec**: | Sentenio 20 aec | Sentenio 19 aec | Sentenio 18 aec | Sentenio 17 aec | Sentenio 16 aec | Sentenio 15 aec | Sentenio 14 aec | Sentenio 13 aec | Sentenio 12 aec | Sentenio 11 aec |
| **Milenio prima aec**: | Sentenio 10 aec | Sentenio 9 aec | Sentenio 8 aec | Sentenio 7 aec | Sentenio 6 aec | Sentenio 5 aec | Sentenio 4 aec | Sentenio 3 aec | Sentenio 2 aec | Sentenio 1 aec |
| **Milenio prima ec**: | Sentenio 1 | Sentenio 2 | Sentenio 3 | Sentenio 4 | Sentenio 5 | Sentenio 6 | Sentenio 7 | Sentenio 8 | Sentenio 9 | Sentenio 10 |
| **Milenio du ec**: | Sentenio 11 | Sentenio 12 | Sentenio 13 | Sentenio 14 | Sentenio 15 | Sentenio 16 | Sentenio 17 | Sentenio 18 | Sentenio 19 | Sentenio 20 |
| **Milenio tre ec**: | Sentenio 21 |
# Sentenio 5

Bodhidharma, par Yoxitoxi, 1887
La **sentenio sinco** es la periodo entre la anios 401 e 500, par la calendar julian, de la eda comun.

La avenis par cual nos conose la plu bon la sentenio sinco inclui la cade de Roma a la tribus Germanica, cual fini la rena de 600 anios de la romanes en Europa ueste. La Impero Roman continua como la Impero Bizantian en la Mediteraneo este a 1453. Otra avenis notable inclui la fundi de Txitxen Itza e la scrive de La Site de Dio par San Augustin.

## Avenis

* 410: Roma es sacada par la visigotos, San Augustin scrive La Site de Dio.
* 439: Vandales concista Cartago.
* Pos 440, la anglosasones abita en Britan.
* 452: On dise ce la Pape Leo prima encontra personal Attila la Hun, e convinsa el a no saca Roma.
* 455: Vandales saca Roma.
* 455: Txitxen Itza es fundida en Mexico.
* 476, agosto 28: Romulo Augustulo es desponeda par Odoaser. Esta es la data costumal per la Cade de Roma.
* 480: Mori de Julio Nepos en Dalmatia, la Imperor de Roma Ueste ultima.
* Budisme ariva en Mianmar e Indonesia.
* Longo la Libro de Mormon, Moroni entera la Platos de Oro e fini la recorda sirca 421.
* Colonistes african e indonesian ariva a Madagasicara.
* La Cultur Hopewell fini.

## Persones Importante

* Flavio Aetio, la ultima de la jenerales grande de Roma.
* Alaric prima, re de la visigotos ci saca Roma.
* Attila la Hun.
* Augustin de Hippo, bispo e teolojiste.
* Bodhidharma, fundor de budisme zen.
* Joan Crisostom, Patriarco de Constantinople.
* Siril de Alexandria, Patriarco de Alexandria.
* Faxian, monce budiste de Xina.
* Hawaiiloa descovre e coloni Hawaii.
* Huiyuan, budiste xines.
* Hipatia de Alexandria, filosofiste fema matada par monces cristian.
* San Jeronimo, eremita e traduor de la biblia.
* Pape Leo prima
* San Mesrob, monce de Haiastan (Armenia).
* Niall Noigiallach, fundor de un de la dinastias la plu grande de Er.
* San Patrisio introdui la cristianisme a Er.
* Socrates Scolastico, istoriste de la eglesa bizantian.
* Sozomen, istoriste de la eglesa cristian.
* Teoderic la grande, re de la ostrogotos.

## Inventas, descovres e introduis

* La stribo es inventada en Xina
* Un arado pesosa es usada en teras slavica.
* La fer de cavalo es comun en Galia.
* La alfabeta futhorc es usada en England

|  |  |
| --- | --- |
| **Sentenios** | model |
| **Milenio du aec**: | Sentenio 20 aec | Sentenio 19 aec | Sentenio 18 aec | Sentenio 17 aec | Sentenio 16 aec | Sentenio 15 aec | Sentenio 14 aec | Sentenio 13 aec | Sentenio 12 aec | Sentenio 11 aec |
| **Milenio prima aec**: | Sentenio 10 aec | Sentenio 9 aec | Sentenio 8 aec | Sentenio 7 aec | Sentenio 6 aec | Sentenio 5 aec | Sentenio 4 aec | Sentenio 3 aec | Sentenio 2 aec | Sentenio 1 aec |
| **Milenio prima ec**: | Sentenio 1 | Sentenio 2 | Sentenio 3 | Sentenio 4 | Sentenio 5 | Sentenio 6 | Sentenio 7 | Sentenio 8 | Sentenio 9 | Sentenio 10 |
| **Milenio du ec**: | Sentenio 11 | Sentenio 12 | Sentenio 13 | Sentenio 14 | Sentenio 15 | Sentenio 16 | Sentenio 17 | Sentenio 18 | Sentenio 19 | Sentenio 20 |
| **Milenio tre ec**: | Sentenio 21 |